Bruela di macaco
Bruela di macaco of virùs di makaku (ingles: monkeypox, hulandes: apenpokken) ta un malesa contagioso ocaciona pa e virus di bruela di macaco (MPV). E malesa ta wordo transmiti di animal pa hende y ta presenta mas tanto den e regionnan occidental y central di continente Afrika. 

E sintomanan inicial ta keintura, dolor di cabes, dolor muscular, ganglionan linfatico hincha y cansancio. Despues ta sigui un tipo di blar cu ta haya casca. E lapso di tempo entre e contagio y e sintomanan ta mas o menos 10 dia. Duracion di e sintomanan ta tipicamente dos pa cuater siman.

Bruela di macaco a wordo identifica pa prome bes den macaconan di laboratorio na Copenhagen, Dinamarca. Macaco sinembargo no ta e portador natural di e virus; esaki ta bestianan manera raton, rata y conenchi. Na 1970 a detecta e prome casonan di MPV den hende na Republica Democratico di Congo.

E brote di bruela di macaco na 2022 tabata e prome incidencia di un transmision grandi pafor di Africa. Esaki a cuminsa na Reino Uni na mei 2022 y despues mas caso a keda confirma na Europa, Norte America y Australia.
Na Aruba e malesa a haya clasificacion "Categoria A" bou di malesanan infeccioso, cu ta e mesun categoria cu COVID-19 y cu ta duna autoridadnan e poder pa impone medida (por ehempel quarantena obligatorio) pa proteha e poblacion.

Malesa
Virologia